ჯობ ბელინგემი

ჯობ სამუელ პატრიკ ბელინგემი (დ. 23 სექტემბერი, 2005 წ.) — ინგლისელი პროფესიონალი ფეხბურთელი, რომელიც ნახევარმცველის ან თავდამსხმელის პოზიციაზე თამაშობს გერმანიის ბუნდესლიგის კლუბ „ბორუსია დორტმუნდში“.

ბელინგემმა კარიერა „ბირმინგემ სიტის“ აკადემიაში დაიწყო და კლუბის ძირითად გუნდში დებიუტი 16 წლის ასაკში შედგა. გუნდის შემადგენლობაში ჩატარებული 24 ლიგის მატჩის შემდეგ, 2023 წელს ის გადავიდა ინგლისის ჩემპიონშიპის სხვა კლუბში — „სანდერლენდში“. 2025 წელს გუნდთან ერთად პრემიერ ლიგაში აღზევების შემდეგ, ბელინგემი საბოლოოდ შეუერთდა ბუნდესლიგის კლუბ „ბორუსია დორტმუნდს“, ტრანსფერით, რომელიც ახლად აღზევებული პრემიერ ლიგის კლუბისთვის მიღებულ რეკორდულ თანხას წარმოადგენდა.

ბელინგემი ინგლისის ნაკრების ყველა ასაკობრივ გუნდში გამოდიოდა და ამჟამად ინგლისის 21-წლამდელთა ნაკრების კაპიტანია.

ადრეული პერსონალური ცხოვრება
ჯობ ბელინგემი დაიბადა სტოურბრიჯში, დასავლეთ-მიდლენდსში, 23 სექტემბერს, 2005 წელს დენისისა და მარკ ბელინგემების უმცროსი ვაჟი. მამამისის მხრიდან აქვს ირლანდიური, ხოლო დედის მხრიდან — იამაიკური წარმოშობა. მარკი მუშაობდა უესტ-მიდლენდსის პოლიციაში სერჟანტად და არაპროფესიონალურ ფეხბურთში გამორჩეული გოლეადორი იყო. ბელინგემი არის მადრიდის „რეალისა“ და ინგლისის ნაკრების ფეხბურთელის, ჯუდ ბელინგემის უმცროსი ძმა, რომელიც მასზე ადრე მოხვდა „ბირმინგემ სიტის“ აკადემიაში, სადაც ორივემ გაატარა თავისი ჩამოყალიბების წლები. 16 წლის ჯუდი 2019–20 წლების სეზონში უკვე ძირითადი გუნდის წევრი იყო, სანამ გერმანულ კლუბ „ბორუსია დორტმუნდში“ გადავიდოდა. ჯუდის წასვლის შემდეგ, ჟობი „ბირმინგემის“ 2020–21 წლების სეზონის ფორმის პრეზენტაციაზე გამოჩნდა.

კლუბის კარიერა
ბირმინგემ სიტი
15 წლისა და 321 დღის ასაკში ბელინგემი მოხვდა „ბირმინგემ სიტის“ სათადარიგოთა სკამზე 2021–22 წლების ინგლისის საფეხბურთო ლიგის თასის პირველ ეტაპზე, „კოლჩესტერ იუნაიტედის“ წინააღმდეგ გამართულ საშინაო მატჩში. თუმცა, ის არ გამოსულა მოედანზე, ისევე როგორც მეორე ეტაპზე. მას რომ რომელიმე ამ მატჩში დებიუტი შეესრულებინა, სანამ 16 წლის გახდებოდა რამდენიმე კვირით ადრე, ის კლუბის ისტორიაში ყველაზე ახალგაზრდა პირველგუნდელი ფეხბურთელი გახდებოდა და საკუთარი ძმის რეკორდს მოხსნიდა, რომელიც მან ორი წლით ადრე დაამყარა. წლის ბოლოსთვის მას „ბირმინგემის“ 18-წლამდელთა გუნდში ჩატარებულ 9 მატჩში 4 გოლი ჰქონდა გატანილი, ასევე 4-ჯერ ითამაშა 23-წლამდელთა გუნდში

ბელინგემი ნოემბერში „კოვენტრი სიტის“
წინააღმდეგ ჩემპიონშიპის მატჩისთვისაც სათადარიგოთა სკამზე შეიყვანეს. გუნდის მენეჯერი, ლი ბოიერი, დაჟინებით აცხადებდა, რომ დამკვირვებლებს იგი მისი ძმის მიღწევებით არ უნდა განესაჯათ. მან აღნიშნა, რომ ბელინგემი შემადგენლობაში „რიგით მომდევნო“ კანდიდატი კლუბის ნახევარმცველებს შორის არსებული ტრავმების სიმრავლის გამო გახდა. მას ამჯერადაც არ უთამაშია.

მისი დებიუტი ძირითად გუნდში შედგა 2021–22 წლების ასოციაციის თასის მესამე რაუნდის მატჩში, „ლიგა ერთის“ კლუბის, „პლიმუთ არგაილის“ წინააღმდეგ. იგი მოედანზე მეორე ტაიმში, 70-ე წუთზე შევიდა და 17 წლის ჯორდან ჯეიმსი შეცვალა. იმ დროს ანგარიში გაუხსნელი იყო, „ბირმინგემი“ კი მოედანზე ათი კაცით იყო დარჩენილი. 16 წლისა და 107 დღის ასაკში იგი „ბირმინგემის“ ისტორიაში მეორე ყველაზე ახალგაზრდა დებიუტანტი გახდა. მატჩის შემდეგ, რომელიც „ბირმინგემმა“ 1–0 წააგო, ბოუიერმა განაცხადა, რომ ბელინგემმა დებიუტი დაიმსახურა ბოლო კვირებში თამაშის პროგრესით.

ერთი კვირის შემდეგ მან პირველი მატჩი ჩაატარა საფეხბურთო ლიგაში — „პრესტონ ნორთ ენდის“ წინააღმდეგ, სადაც მატჩი 1–1 დასრულდა. მისი შემდეგი გამოჩენა სეზონის ბოლო მატჩამდე არ ყოფილა.

2022 წლის ივლისში „ბირმინგემმა“ დაადასტურა, რომ ბელინგემი კლუბთან სასტიპენდიო ხელშეკრულებას გააფორმებდა და შეთანხმდა პირველ პროფესიონალურ კონტრაქტზე, რომელიც ძალაში მისი მე-17 დაბადების დღიდან შევიდოდა. მთავარი მწვრთნელის, ჯონ იუსტასის ხელმძღვანელობით, მისი ადაპტაცია ჩემპიონშიპის ფეხბურთთან თანდათანობით ხდებოდა. სეზონის პირველ ორ თვეში იგი მოედანზე ეპიზოდურად, შეცვლებზე გამოდიოდა, ოქტომბრიდან კი სათადარიგოთა სკამიდან რეგულარულად ერთვებოდა თამაშში. პირველად სასტარტო შემადგენლობაში 11 ნოემბერს გამოჩნდა და „სანდერლენდთან“ შინ 2–1 წაგებულ შეხვედრაში პირველი ერთი საათი ითამაშა. „ბირმინგემ მეილის“ შუასეზონურ შეფასებაში ხაზგასმული იყო მისდამი ნდობა, რათა „მატჩის ბოლოს შექმნილი ნერვული სიტუაციები დაეძლია“, თუმცა აქვე აღინიშნა, რომ „სანდერლენდთან“ შეხვედრამ აჩვენა, რომ მას კიდევ ბევრი აქვს სამუშაო სრულფასოვანი წინსვლისთვის, რაც სრულიად ბუნებრივია, რადგან ის მხოლოდ 17 წლისაა. იუსტისი დაჟინებით ამტკიცებდა, რომ ბელინგემის სასტარტო თერთმეტეულში ჩაყენება „არ ეჩქარებოდათ“ – გუნდს ცენტრალური ნახევარდაცვის ხაზში კიდევ რამდენიმე ახალგაზრდა მოთამაშე ჰყავდა: „მანჩესტერ იუნაიტედიდან“ იჯარით აყვანილი ჰანიბალ მეჟბრი, ასევე კლუბის აღზრდილები – ჯორჯ ჰოლი და ჯორდან ჯეიმსი.

იანვარში 2023 კუნთის ტრავმის გამო სამი თვე გამოტოვა. დაბრუნების შემდეგ, გაუმჯობესებული ფიზიკური მონაცემებით გამოირჩეოდა. 10 აპრილს „სტოკ სიტის“ წინააღმდეგ მატჩში თითქმის გაიტანა თავისი პირველი გოლი, თუმცა მისი დარტყმა დაბლოკეს. რამდენიმე დღეში „მილუოლის“ წინააღმდეგ მატჩში, სადაც „ბირმინგემმა“ ჩემპიონშიპში ადგილი შეინარჩუნა, ის ერთ-ერთი საუკეთესო იყო. სეზონი მან 22 ლიგის მატჩით დაასრულა, საიდანაც 5 ძირითადში დაიწყო.

სანდერლენდი
„სანდერლენდში“ შესაძლო გადასვლის შესახებ ხმები მას შემდეგ გაძლიერდა, რაც ბელინგემი „ლუტონ თაუნის“ წინააღმდეგ გამართულ პლეი-ოფის ნახევარფინალს დაესწრო. კლუბის სპორტული დირექტორი კრისტიან სპიკმენი, პირველი გუნდის მწვრთნელი მაიკ დოდსი და სამწვრთნელო შტაბის ხელმძღვანელი სტიუარტ ინგლიში „ბირმინგემში“ მუშაობდნენ სწორედ მაშინ, როცა ძმები ბელინგემები აკადემიაში ვითარდებოდნენ; სწორედ მათ მიეწერებათ გადამწყვეტი როლი ორივეს განვითარებაში.

ბელინგემის დებიუტი „სანდერლენდში“ 6 აგვისტოს 2023 წელს, სეზონის გახსნით მატჩში შედგა „იფსვიჩ თაუნის“ წინააღმდეგ. მან გადაწყვიტა, მაისურზე ტრადიციული გვარის ნაცვლად საკუთარი სახელი გამოეყენებინა; გუნდის მენეჯერმა ტონი მოუბრეიმ აღნიშნა, რომ „ის ცდილობს საკუთარი იდენტობა შექმნას. მას არ სურს ძმის სახელის ჩრდილში ყოფნა; უნდა, რომ იყოს ის ფეხბურთელი, რაც არის და ხალხს აჩვენოს, რა შეუძლია“.19 აგვისტოს, „სტადიუმ ოფ ლაითზე“, „როტერჰემ იუნაიტედის“ წინააღმდეგ გამართულ შეხვედრაში (2–1), მან თავისი პირველი ორი პროფესიონალური გოლი გაიტანა. 11 ნოემბერს კი ანგარიში გახსნა ყოფილი კლუბის, „ბირმინგემ სიტის“ წინააღმდეგ მატჩში, რომელიც „სანდერლენდის“ გამარჯვებით, 3–1 დასრულდა.

2024 წლის აგვისტოში ბელინგემმა „სანდერლენდთან“ ახალი ხელშეკრულება გააფორმა, რომლის მიხედვითაც კონტრაქტი 2027–28 წლების სეზონის ბოლომდე გახანგრძლივდა. 2 ნოემბერს, „ქუინზ პარკ რეინჯერსთან“ უგოლო ფრის დროს, ბელინგემმა კარიერაში პირველი წითელი ბარათი მიიღო. 27 აპრილს 2025 წელს იგი ინგლისის საფეხბურთო ლიგის ჩემპიონატის სეზონის საუკეთესო ახალგაზრდა მოთამაშედ დასახელდა. ბელინგემმა სასტარტო შემადგენლობაში ითამაშა 2025 წლის ჩემპიონშიპის პლეი-ოფის ფინალში, სადაც „სანდერლენდმა“ „შეფილდ იუნაიტედი“ 2–1 დაამარცხა და რვაწლიანი ლოდინის შემდეგ პრემიერ ლიგაში დაბრუნდა.

ბორუსია დორტმუნდი
10 ივნისს 2025 წელს, ჯუდ ბელინგემმა ბუნდესლიგის კლუბთან, „დორტმუნდის ბორუსიასთან“, ხუთწლიანი კონტრაქტი გააფორმა. ტრანსფერის ღირებულებამ, ბონუსების ჩათვლით, ჯამში 32 მილიონ ფუნტ სტერლინგს მიაღწია (27.8 მლნ + 4.2 მლნ ბონუსი). აღსანიშნავია, რომ ეს გახლდათ სარეკორდო თანხა, რომელიც პრემიერ ლიგაში ახლად დაწინაურებულ კლუბს ფეხბურთელის სანაცვლოდ ოდესმე მიუღია. ამ გარიგებით ბელინგემი „დორტმუნდის“ ისტორიაში მეორე ყველაზე ძვირადღირებულ შენაძენად იქცა (მხოლოდ უსმან დემბელეს შემდეგ).

მისი დებიუტი სულ რაღაც ერთ კვირაში, 17 ივნისს, ფიფა-ს საკლუბო მსოფლიო ჩემპიონატზე შედგა, სადაც „დორტმუნდი“ ბრაზილიურ „ფლუმინენსეს“ დაუპირისპირდა. მატჩი ფრედ დასრულდა. თუმცა, უკვე 21 ივნისს, ბელინგემმა პირველივე სასტარტო შეხვედრაში გამოიჩინა თავი: მან გოლი გაიტანა „მამელოდი სანდაუნსის“ წინააღმდეგ, რომელიც გერმანული კლუბის გამარჯვებით, 4:3 დასრულდა.

ბელინგემი 77-ნომრიანი მაისურით ასპარეზობდა, თუმცა 2025-26 წლების ბუნდესლიგის სეზონის წინ მან არჩევანი 7 ნომერზე შეაჩერა.

საერთაშორისო კარიერა
ბელინგემი ინგლისში დაიბადა, თუმცა გავრცელებული ინფორმაციით, მას მამის მხრიდან პაპის წარმომავლობის გამო ირლანდიის ნაკრებში თამაშის უფლებაც ჰქონდა. მისი დებიუტი ინგლისის 16-წლამდელთა გუნდში 3 ივნისს 2021 წელს შედგა; ის ძირითად შემადგენლობაში იყო ჩრდილოეთ ირლანდიასთან გამართულ ამხანაგურ შეხვედრაში, რომელიც ინგლისელთა გამარჯვებით, 6–0 დასრულდა. სამი თვის შემდეგ მან პირველად იასპარეზა 17-წლამდელთა დონეზე „სირენკას თასის“ ტურნირზე რუმინეთის წინააღმდეგ; მან ეს მოვლენა პენალტის გაფუჭებით აღნიშნა, თუმცა ინგლისმა მაინც 2–0 გაიმარჯვა. ბელინგემმა ასევე ითამაშა ჯგუფის სხვა მატჩებში და ფინალში, რომელიც ინგლისმა ნიდერლანდებთან 3–2 დათმო. ოქტომბერში მან მონაწილეობა მიიღო 2022 წლის ევროპის 17-წლამდელთა ჩემპიონატის საკვალიფიკაციო ეტაპის სამივე შეხვედრაში და სომხეთთან 7–0 მოგებულ მატჩში კობი მაინუს გოლზე საგოლე გადაცემა გააკეთა; ინგლისმა ჯგუფში პირველი ადგილი დაიკავა და ელიტ-რაუნდში გადავიდა.

17-წლამდელთა გუნდში ჩატარებული 8 მატჩის შემდეგ, ბელინგემი 2022 წლის სექტემბერში ინგლისის 18-წლამდელთა შემადგენლობაში შეიყვანეს ესპანეთში, „პინატარ არენაზე“ გასამართი ოთხთა ტურნირისთვის. მან ძირითად შემადგენლობაში ითამაშა ნიდერლანდებისა და ბელგიის წინააღმდეგ, ფარერების კუნძულებთან კი შეცვლაზე შევიდა; ინგლისმა სამივე მატჩი მოიგო. 2023 წლის მარტში ბელინგემმა 18-წლამდელთა ხორვატიის ტურნეს სამივე მატჩში მიიღო მონაწილეობა. მასპინძლებთან შეხვედრაში ის მოედანზე ერთი საათის შემდეგ შევიდა, ანგარიში გაათანაბრა და საბოლოოდ ინგლისმა 2–1 გაიმარჯვა. დანარჩენ ორ მატჩში ის გუნდის კაპიტანი იყო. ბელგიასთან შეხვედრაში, ანგარიშის გასათანაბრებლად დანიშნული პენალტის შესრულებისას, მისი დარტყმა დაიბლოკა – მან თავად შეასრულა დარტყმა, თუმცა ვერ გაიტანა და ბელგიამ 3–0 გაიმარჯვა; შვეიცარიასთან კი, 3–1 მოგებულ მატჩში, ბელინგემმა შეხვედრის ბოლო გოლი მიითვალა.

ბელინგემის დებიუტი ინგლისის 19-წლამდელთა ნაკრებში 6 სექტემბერს 2023 წელს შედგა, სადაც ის კაპიტნის რანგში წარსდგა გერმანიასთან 1–0 წაგებულ შეხვედრაში. მან ითამაშა ამ საწვრთნელი შეკრების მეორე მატჩშიც და ოქტომბერში ევროპის ჩემპიონატის საკვალიფიკაციო ეტაპის სამივე შეხვედრაში მიიღო მონაწილეობა. სამივე მატჩი ფრედ დასრულდა, რის გამოც ინგლისმა კვალიფიკაცია ვერ გაიარა.

7 ივნისს 2024 წელს ბელინგემმა პირველად ითამაშა ინგლისის ელიტარული ლიგის გუნდში (ყოფილი ინგლისის 20 ); მან პირველი 65 წუთი დაყო მოედანზე შვედეთის წინააღმდეგ გამართულ ამხანაგურ მატჩში, რომელიც ინგლისმა 2–1 მოიგო.

15 ნოემბერს 2024 წელს ბელინგემის დებიუტი 21-წლამდელთა ნაკრებშიც შედგა ესპანეთთან გამართულ უგოლო ფრეში.